proxectonos/corpus_dominio_legal_administrativo_tmp huggingface dataset:
RESOLUCIÓN do 19 de abril de 2001 pola que se incrementa a contía das bolsas de predoutoramento concedidas por resolucións das consellerías da Presidencia e Administración Pública e de Medio Ambiente do 20 de setembro de 2000 (DOG do 3 de outubro) e do 5 de outubro de 2000 (DOG do 2 de novembro).
CONSELLERÍA DA PRESIDENCIA E ADMINISTRACIÓN PÚBLICA — III. OUTRAS DISPOSICIÓNS — 26/04/2001

Por orde das consellerías da Presidencia e Administración Pública e de Medio Ambiente do 26 de abril de 2000 (DOG do 8 de maio), convocáronse nos anexos III e IV prórrogas das bolsas de doutoramento en temas de investigación en ambiente e bolsas para incorporación de titulados superiores ó Centro de Investigacións de Lourizán, correspondente ó Programa de Medio Ambiente.
Na citada orde fixouse o importe destas bolsas en 115.000 pesetas brutas mensuais, pero en ámbolos casos considerábase a posibilidade de incrementa-la dotación das bolsas a partir do 1 de xaneiro do ano 2001, co fin de acada-la total homologación coas bolsas de formación convocadas polo Ministerio de Educación e Cultura.
Considerando que a Secretaría de Estado de Educación e Universidades, por Resolución do 7 de novembro de 2000 (BOE do 21 de novembro), estableceu a contía das bolsas de FPU para o ano 2001 (primeira e segunda anualidade) en 120.000 pesetas/mes, o secretario xeral de Investigación e Desenvolvemento e o director do Centro de Información e Tecnoloxía Ambiental, por delegación (Orde do 26-4-2000) dos conselleiros da Presidencia e Administración Pública e de Medio Ambiente,
RESOLVEN:
1. Fixa-la contía mensual das bolsas de predoutoramento concedidas por resolucións das consellerías da Presidencia e Administración Pública e de Medio Ambiente do 20 de setembro de 2000 (DOG do 3 de outubro) e do 5 de outubro de 2000 (DOG do 21 de novembro) en 120.000 pesetas brutas mensuais desde o 1 de xaneiro do ano 2001 ata a data de remate.
Este incremento financiarase con cargo á mesma aplicación orzamentaria á que se imputaron as bolsas (04.07.432A.480.0. código proxecto 04.00-417) do exercicio 2001.
2. Esta resolución pon fin á vía administrativa segundo o disposto no artigo 109 c) da Lei 30/1992, modificada pola Lei 4/1999, de réxime xurídico das
administracións públicas e do procedemento administrativo común.
Santiago de Compostela, 19 de abril de 2001.
P.D. (Orde 26-4-2000)P.D. (Orde 26-4-2000)
Miguel Ángel Ríos Fernández Juan Casares Long
Secretario xeral de InvestigaciónDirector do Centro de Información
e Desenvolvementoe Tecnoloxía Ambiental
CORRECCIÓN de erros.-Decreto 74/2001, do 22 de marzo, polo que se modifica o Decreto 149/2000, do 7 de xuño, polo que se fixan os prezos públicos das publicacións editadas e dos servicios de información a través de explotacións de datos estatísticos prestados polo Instituto Galego de Estatística.
CONSELLERÍA DE ECONOMÍA E FACENDA — III. OUTRAS DISPOSICIÓNS — 26/04/2001

Advertido erro por omisión no texto do citado decreto, publicado no Diario Oficial de Galicia nº 70, do luns 9 de abril de 2001, cómpre face-la seguinte corrección:
Na páxina 4.728, donde di: «TARIC-Nomenclatura do Arancel:», debe dicir: «TARIC-Nomenclatura do Arancel Integrado de Aplicación:», e onde di: «Movementos migratorios», debe dicir: «Movementos migratorios. Galicia.».
RESOLUCIÓN do 15 de marzo de 2001, da Delegación Provincial de Ourense, pola que se dispón a inscrición e a publicación, no Diario Oficial de Galicia, da acta de rectificación do convenio colectivo da empresa Setex Aparki, S.A. de Ourense.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 23/04/2001

Visto o texto da acta de rectificación do convenio colectivo da empresa Setex Aparki, S.A. de Ourense (código de convenio nº 3200582), con entrada nesta delegación provincial o día 12-3-2001, subscrito con data 12-2-2001, dunha parte, por Lourdes López de Aguilar e por Luis Ponte Herranz, en representación da parte empresarial (Setex Aparki, S.A.), e doutra, por César Gutiérrez Martínez (delegado de persoal) en representación dos traballadores, e de conformidade co disposto no artigo 90.2º e 3º do Estatuto dos traballadores, texto refundido aprobado polo Real decreto 1/1995, do 24 de marzo, Real decreto 1040/1981, do 22 de maio, sobre rexistro e depósito de convenios colectivos de traballo e Real decreto 2412/1982, do 24 de xullo, sobre traspaso
de funcións e servicios da Administración do Estado á Comunidade Autónoma de Galicia, en materia de traballo e demais normas aplicables de dereito común, esta delegación provincial
ACORDA:
Primeiro.-Ordena-la inscrición no libro rexistro de convenios colectivos de traballo, que consta nesta delegación provincial e notificación ás representacións económica e social da comisión negociadora.
Segundo.-Ordena-lo seu depósito no Servicio de Relacións Laborais, Unidade de Mediación, Arbitraxe e Conciliación.
Terceiro.-Dispoñe-la súa publicación no Diario Oficial de Galicia.
Ourense, 15 de marzo de 2001.
José Lage Lage
Delegado provincial de Ourense
En Ourense o 12 de febreiro de 2001, ás 12 h, reúnense nas oficinas de Setex Aparki, S.A., situadas na rúa Carriarico, nº 30 baixo, pola parte empresarial Luis Ponte Herranz e pola parte social César Gutiérrez Martínez e Migul Villar Paulos e acordan:
1º Adecua-la xornada efectiva anual (artigo 16) para o ano 2002 ó establecido no 1º Convenio colectivo xeral de ámbito nacional para o sector de regulación do estacionamento limitado de vehículos na vía pública, mediante control horario e cumprimento das ordenanzas de aparcamentos (en adiante CNN).
2º Mediante unha corrección de erros proceder a rectifica-lo artigo 16 do convenio colectivo, adecuando a xornada do ano 2002 ó establecido no CNN, que no momento presente e pendente de resolver impugnación xudicial sinala 1.745 horas.
3º Partes asinantes: o presente convenio foi concertado por Lourdes López de Aguilar con DNI nº 1.393.980 e por Luis Ponte Herranz con DNI nº 32.765.078 por Setex Aparki, S.A. e por César Gutiérrez Martínez con DNI nº 34.580.535 como delegado de personal e Miguel Villar Paulos con DNI nº 34.944.649 en representación da Unión Xeral de Traballadores (UXT).
Rubricado
DECRETO 83/2001, do 29 de marzo, polo que se declara a urxente ocupación, para efectos de expropiación forzosa, pola Deputación Provincial de Lugo, dos bens e dereitos necesarios para a realización da obra número 120, Plan de Obras e Servicios 2000, Samos, estrada provincial de Samos ó Courel, alargamento e afirmado, terminación do punto quilométrico 0 ó 3. (Concello de Samos).
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 23/04/2001

A Deputación Provincial de Lugo, en sesión que tuvo lugar o día 21 de xullo de 2000, aprobou o proxecto da obra número 120, Plan de Obras e Servicios 2000, Samos, estrada provincial de Samos ó Courel, alargamento e afirmado, terminación do punto quilométrico 0 ó 3, e na sesión do 26 de decembro de 2000 acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ó abeiro do disposto no artigo 52 da Lei de expropiación forzosa.
Os bens nos que se concreta a declaración de urxente ocupación están determinados no expediente que se someteu a información pública.
A Dirección Xeral de Urbanismo da Consellería de Política Territorial, Obras Públicas e Vivenda emitiu informe favorable. O dito informe tivo entrada no rexistro xeral da Consellería de Xustiza, Interior e Relacións Laborais o día 13 de marzo de 2001.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, porque, segundo sinala a deputación, se trata de mellora-lo servicio da actual vía da estrada provincial de Samos ó Courel, que na actualidade supón un perigo para o tráfico, máxime tendo en conta que é unha estrada de montaña, o que supón unha difi
cultade engadida á circulación de vehículos, ó bordear accidentes orográficos de grande envergadura. Ademais destas dificultades, engádese a de que este tramo é o camiño máis curto existente entre Seoane do Courel e Lugo, polo que é moi transitada polos vehículos que evitan o rodeo polo porto de montaña de Poio ou por Folgoso e Quiroga.
A competencia para a declaración da urxente ocupación correspóndelle ó Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Relacións Laborais e logo de deliberación do Consello da Xunta de Galicia na súa reunión do día vintenove de marzo de dous mil un.
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, pola Deputación Provincial de Lugo, para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución da obra número 120, Plan de Obras e Servicios 2000, Samos, estrada provincial de Samos ó Courel, alargamento e afirmado, terminación do punto quilométrico 0 ó 3.
Santiago de Compostela, vintenove de marzo de dous mil un.
Manuel Fraga Iribarne
Presidente
Antonio Pillado Montero
Conselleiro de Xustiza, Interior e Relacións Laborais
DECRETO 81/2001, do 29 de marzo, polo que se declara a urxente ocupación, para efectos de expropiación forzosa, polo Concello de Alfoz (Lugo), dos bens e dereitos necesarios para a realización das obras de saneamento de Alfoz e Ferreira do Valadouro.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 23/04/2001

O Concello de Alfoz (Lugo), en sesión que tivo lugar o día 16 de novembro de 2000, aprobou o proxecto de saneamento de Alfoz e Ferreira do Valadouro, e na mesma sesión acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ó abeiro do disposto no artigo 52 da Lei de expropiación forzosa.
Por parte do Concello de Alfoz foi remitida a documentación complementaria para a correcta tramitación do expediente con data de entrada no rexistro xeral da Consellería de Xustiza, Interior e Relacións Laborais o día 12 de marzo de 2001.
Os bens nos que se concreta a declaración de urxente ocupación están determinados no expediente que se someteu a información pública.
A Dirección Xeral de Urbanismo da Consellería de Política Territorial, Obras Públicas e Vivenda emitiu informe favorable. O dito informe tivo entrada no rexistro xeral da Consellería de Xustiza, Interior e Relacións Laborais o día 13 de marzo de 2001.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, porque, segundo sinala o concello, se trata de mellora-los graves problemas sanitarios e de insalubridade, derivados da carencia duns servicios de saneamento adecuados á normativa da Unión Europea, polo que o ente Augas de Galicia iniciou as obras para a construcción da EDAR e os colectores de saneamento. No ano 2000, por consideracións técnicas sobrevidas e estando as obras nun avanzado estado de construcción, o concello tivo que contar cos terreos máis adecuados para a realización das obras, facéndose necesario contar cos terreos de propiedade de Manuel López Souto, feito que provocou a necesidade de iniciar un expediente expropiatorio, pola vía de urxencia, para poder mellora-los servicios sanitarios e a calidade de vida dos veciños deste concello.
A competencia para a declaración da urxente ocupación correspóndelle ó Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Relacións Laborais e logo de deliberación do Consello da Xunta de Galicia na súa reunión do día vintenove de marzo de dous mil un.
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a
urxente ocupación, polo Concello de Alfoz, para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto de saneamento de Alfoz e Ferreira do Valadouro.
Santiago de Compostela, vintenove de marzo de dou mil un.
Manuel Fraga Iribarne
Presidente
Antonio Pillado Montero
Conselleiro de Xustiza, Interior e Relacións Laborais
DECRETO 82/2001, do 29 de marzo, polo que se declara a urxente ocupación, para efectos de expropiación forzosa, pola Deputación Provincial de Lugo, dos bens e dereitos necesarios para a realización da obra número 160, Plan de Obras e Servicios 2000, Mondoñedo-Os Remedios-Estelo, alargamento e mellora do punto quilométrico 0 ó 1. (Concello de Mondoñedo).
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 23/04/2001

A Deputación Provincial de Lugo, en sesión que tivo lugar o día 20 de outubro de 2000, aprobou o proxecto da obra número 160, Plan de Obras e Servicios 2000, Mondoñedo-Os Remedios-Estelo, alargamento e mellora punto quilométrico 0 ó 1, e na sesión do 26 de decembro de 2000 acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ó abeiro do disposto no artigo 52 da Lei de expropiación forzosa.
Os bens nos que se concreta a declaración de urxente ocupación están determinados no expediente que se someteu a información pública.
A Dirección Xeral de Urbanismo da Consellería de Política Territorial, Obras Públicas e Vivenda emitiu informe favorable. O dito informe tivo entrada no rexistro xeral da Consellería de Xustiza, Interior e Relacións Laborais o día 13 de marzo de 2001.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, porque, segundo sinala a deputación, se trata de mellora-la rede viaria, na estrada provincial dos Remedios a Estelo, que na actualidade está dentro das actuacións de mellora na Rede Viaria Provincial e que afecta a unha zona que comunica o municipio de Mondoñedo coa capital municipal, sendo este un territorio de forte orografía e cunha única saída a través da cidade de Mondoñedo; por isto é preciso o alargamento e a mellora da plataforma actual da vía e o aumento do raio das súas curvas.
A competencia para a declaración da urxente ocupación correspóndelle ó Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Relacións Laborais e logo de deliberación do Consello da Xunta de Galicia na súa reunión do día vintenove de marzo de dous mil un.
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, pola Deputación Provincial de Lugo, para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución da obra número 160, Plan de Obras e Servicios 2000, Mondoñedo-Os Remedios-Estelo, alargamento e mellora do punto quilométrico 0 ó 1.
Santiago de Compostela, vintenove de marzo de dous mil un.
Manuel Fraga Iribarne
Presidente
Antonio Pillado Montero
Conselleiro de Xustiza, Interior e Relacións Laborais
CORRECCIÓN de erros.-Decreto 70/2001, do 22 de marzo, polo que se establecen as tarifas dos servicios sanitarios prestados nos centros dependentes do Servicio Galego de Saúde.
CONSELLERÍA DE SANIDADE E SERVICIOS SOCIAIS — III. OUTRAS DISPOSICIÓNS — 23/04/2001

Advertidos erros no citado decreto, publicado no DOG nº 68, do xoves 5 de abril de 2001, cómpre face-las seguintes correccións:
Na páxina 4.456, letra B, punto 3.1, onde di: «No suposto de que o paciente tivera que ingresa-la facturación...», debe dicir: «No suposto de que o paciente tivese que ingresar, a facturación...».
Na páxina 4.458, no primeiro cadro, na «Especialidade, Outras probas», aparecen duplicados os procedementos «RM, plus de emprego de contraste» e «RM, plus de emprego de anestesia».
Na páxina 4.458, no punto 6, onde di: «... quedando incluídos no concepto, tódolos fármacos que se utilizan nas sesións», debe dicir: «... quedando incluídos no concepto tódolos fármacos que se utilizan nas sesións».
Na páxina 4.459, na columna «Administración Ambulatoria», na oitava fila, onde di: «Adriamicina, bleomicina r vinblastina», debe dicir: «Adriamicina, bleomicina e vinblastina».
ORDE do 20 de abril de 2001 pola que se prorrogan e se modifica a contía das bolsas para formación en temas de investigación mariña de técnicos especialistas en formación profesional de segundo grao e ciclos formativos de grao superior convocadas no anexo V da Orde do 6 de marzo de 2000 (Diario Oficial de Galicia do 13 de marzo).
CONSELLERÍA DA PRESIDENCIA E ADMINISTRACIÓN PÚBLICA — III. OUTRAS DISPOSICIÓNS — 30/04/2001

A orde conxunta da Consellería da Presidencia e Administración Pública e da Consellería de Pesca, Marisqueo e Acuicultura do 6 de marzo de 2000, pola que se aproban as bases que rexerán as convocatorias de axudas e de bolsas correspondentes ó Programa de Investigación Mariña do Plan galego de Investigación e Desenvolvemento Tecnolóxico, no seu anexo V convocaba bolsas para formación en temas de investigación mariña de técnicos especialistas en formación profesional de segundo grao e ciclos formativos de grao superior.
Na base 3.2º do anexo V da mencionada orde establécese que as bolsas poderán ser prorrogadas automaticamente por un novo período de doce meses.
Con base niso,
DISPONSE:
Artigo 1º
Prorróganse por un novo período de 12 meses, comprendidos entre maio de 2001 e abril de 2002, as bolsas concedidas polas resolucións conxuntas da Secretaría Xeral de Investigación e Desenvolvemento e da Dirección Xeral de Formación Pesqueira e Investigación do 9 de maio de 2000 (DOG do 24 de maio) e do 20 de xullo de 2000 ( DOG do 16 de agosto).
Artigo 2º
O importe das bolsas incluirá:
-Unha asignación total dun millón vinte mil pesetas (1.020.000 pesetas) aboables en 12 mensualidades de oitenta e cinco mil pesetas (85.000 pesetas) cada unha, nas que se aplicará a correspondente retención fiscal.
-Seguro de asistencia médica e seguro combinado de accidentes que se imputará á mesma aplicación orzamentaria que as bolsas.
Artigo 3º
Para estas bolsas destinarase ata un máximo de dez millóns oitenta mil pesetas (10.080.000 pesetas) con cargo á aplicación orzamentaria 12.04.432.A.480.0 dos orzamentos xerais da Comunidade Autónoma dos anos 2001 e 2002 (6.720.000 pesetas no ano 2001 e 3.360.000 ptas no ano 2002).
Disposición derradeira
Primeira.-A estas bolsas seranlles de aplicación as restantes normas relacionadas no anexo V da Orde do 6 de marzo de 2000.
Segunda.-Esta orde entrará en vigor o día seguinte ó da súa publicación no Diario Oficial de Galicia.
Santiago de Compostela, 20 de abril de 2001.
Jaime Pita VarelaAmancio Landín Jaráiz
Conselleiro da PresidenciaConselleiro de Pesca,
e Administración PúblicaMarisqueo e Acuicultura
RESOLUCIÓN do 6 de abril de 2001, da División de Recursos Humanos, pola que se emprazan as partes interesadas no recurso contencioso-administrativo interposto por María Esther Méndez Afonso.
SERVICIO GALEGO DE SAÚDE — III. OUTRAS DISPOSICIÓNS — 24/04/2001

No Xulgado do Contencioso-Administrativo número un de Santiago de Compostela tramítase o recurso nº 56/2001 (procedemento abreviado) interposto por María Esther Méndez Afonso na súa condición de aspirante no proceso selectivo de persoal estatutario convocado por Resolución do 28 de decembro de 1998 (DOG nº 9, do 15 de xaneiro de 1999).
A recorrente, aspirante da categoría de ATS/DUE, pretende a súa inclusión na relación de aspirantes seleccionados (quenda de promoción interna).
O que se notifica para xeral coñecemento de tódalas persoas interesadas no procedemento e lles emprazan para que poidan presentarse no xulgado como demandados no prazo de nove días, de conformidade co previsto no artigo 49 da Lei 29/1998, do 13 de xullo, regulamentadora da xurisdicción contencioso-administrativa.
Santiago de Compostela, 6 de abril de 2001.
Valeriano Martínez García
Director xeral da División de Recursos Humanos
RESOLUCIÓN do 4 de abril de 2001, da División de Recursos Humanos, pola que se emprazan as partes interesadas no recurso contencioso-administrativo interposto por Xosé Anxo Rodríguez Rei.
SERVICIO GALEGO DE SAÚDE — III. OUTRAS DISPOSICIÓNS — 24/04/2001

No xulgado do contencioso-administrativo número un de Santiago de Compostela tramítase o recurso nº 54/2001 (procedemento abreviado) interposto por Xosé Anxo Rodríguez Rei na súa condición de aspirante no proceso selectivo de persoal estatutario convocado por Resolución do 28 de decembro de 1998 (DOG nº 9, do 15 de xaneiro de 1999).
O recorrente, aspirante da categoría de celador, pretende a asignación de 9 puntos polo epígrafe de formación postgraduada e un total de 187,79 puntos no concurso-oposición, coa súa conseguinte inclusión na relación de aspirantes seleccionados.
O que se notifica para xeral coñecemento de tódolos interesados no procedemento e se emprazan para que poidan presentarse no xulgado como demandados no prazo de nove días, de conformidade co previsto no artigo 49 da Lei 29/1998, do 13 de xullo, regulamentadora da xurisdicción contencioso-administrativa.
Santiago de Compostela, 4 de abril de 2001.
Valeriano Martínez García
Director xeral da División de Recursos Humanos
DECRETO 84/2001, do 6 de abril, polo que se aproba o cambio de titularidade dun treito da antiga estrada N-540 Lugo-Portugal por Ourense a prol do Concello de Barbadás.
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 24/04/2001

O Concello de Barbadás solicitou a cesión por parte da Xunta de Galicia dun treito da antiga estrada N-540 (Lugo-Portugal por Ourense) comprendido no termo municipal e que queda fóra do novo trazado da estrada referida logo das obras de mellora e ampliación nela efectuadas.
Conforme o sinalado nos artigos 4 e 5 da Lei 4/1994, do 14 de setembro, de estradas de Galicia, por proposta do conselleiro de Política Territorial, Obras Públicas e Vivenda e logo de acordo entre as administracións afectadas e logo de deliberación do Consello da Xunta de Galicia na súa reunión do día seis de abril de dous mil un.
DISPOÑO:
Artigo 1º
Apróbase o cambio de titularidade, a prol do Concello de Barbadás do seguinte treito correspondente á modificación do trazado da estrada N-540 (Lugo-Portugal por Ourense, treito: Ourense-Celanova):
Variante desde o límite co municipio de Ourense na Valenzá ata o entronque coa nova N-540 en Bentraces.
A antiga estrada N-540 discorre nunha lonxitude de 6.250 metros.
O treito enlaza coa actual N-540 nos p.k. 1,400 e 7,020 da marxe dereita.
Artigo 2º
Corresponderalle ó Concello de Barbadás a xestión, mantemento, conservación e explotación da vía cedida.
Disposición derradeira
O presente decreto entrará en vigor o día seguinte ó da súa publicación no Diario Oficial de Galicia.
Leiro, seis de abril de dous mil un.
Manuel Fraga Iribarne
Presidente
Xosé Cuíña Crespo
Conselleiro de Política Territorial, Obras
Públicas e Vivenda
CORRECCIÓN de erros.-Orde do 22 de marzo de 2001 pola que se anuncian as probas específicas de ingreso para o curso académico 2001/2002 no INEF de Galicia.
CONSELLERÍA DA PRESIDENCIA E ADMINISTRACIÓN PÚBLICA — III. OUTRAS DISPOSICIÓNS — 24/04/2001

No anexo I, no bloque 2º «Proba de axilidade no chan», no relativo á Marca B, onde di: «Mulleres: 7,3», debe dicir: «Mulleres: 6,7».
RESOLUCIÓN do 3 de abril de 2001 pola que se convoca un curso sobre documentoscopia.
ACADEMIA GALEGA DE SEGURIDADE — III. OUTRAS DISPOSICIÓNS — 25/04/2001

Dentro dos programas de actividades que a Academia Galega de Seguridade ten previsto realizar no ano 2001 de forma descentralizada, e conforme as funcións atribuídas pola Lei 4/1992, do 9 de abril, de creación da Academia Galega de Seguridade, anúnciase a realización dun curso sobre documentoscopia, que deberá desenvolverse conforme as seguintes bases:
Obxectivos.
O curso ten por obxectivos o coñecemento de diferentes técnicas que permitan distinguir documentos falsos e outras actividades que sirvan para o seu labor profesional.
Destinatarios.
O curso vai dirixido ós membros dos corpos das policías locais de Galicia, membros da Unidade do C.N.P. adscrita á Comunidade Autónoma de Galicia;
e, no caso de quedaren prazas vacantes ós membros do Corpo Nacional de Policía e Garda Civil.
Inscrición.
A inscrición dos participantes será totalmente gratuíta.
Prazas.
O número de prazas que se ofertarán neste curso será de 27.
Solicitudes.
1. O persoal que desexe participar neste curso deberá presentar cuberta á máquina ou con letra moi clara a instancia que figura no anexo.
2. O prazo para a presentación de instancias rematará o día 7 de maio, ás 14 horas.
3. As instancias deberán vir asinadas polo xefe do cadro de persoal, ou polo concelleiro de tráfico e seladas; será isto requisito indispensable para ser admitido no curso, o incumprimento deste requisito levará consigo a exclusión do devandito curso.
4. As instancias deberán enviarse á sede da Academia Galega de Seguridade: avenida da Cultura, s/n, 36680 A Estrada, ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Contido e duración.
O curso realizarase en sesións de tarde, de luns a venres, e nel trataranse, entre outros, os seguintes
temas: 1. Falsificacións. 2. Análise de documentos. 3. Análise caligráfica, etc.
Datas.
O curso realizarase do 21 ó 25 de maio.
O horario será de 16 a 20 horas da tarde.
Relación de admitidos.
A relación de admitidos publicarase o día 14 de maio, no taboleiro de anuncios da Academia Galega de Seguridade, ou ben poden confirma-la súa asistencia chamando ó teléfono: 986 59 00 21.
Lugar.
O curso desenvolverase na sede da Academia Galega de Seguridade, sita na avenida da Cultura, s/n, no concello da Estrada.
Certificado de asistencia.
Ó remate do curso entregaráselles un certificado de asistencia a aquelas persoas que acrediten a súa participación continuada a el.
Modificacións.
A Academia Galega de Seguridade poderá modifica-lo desenvolvemento do curso para adaptalo ás necesidades da Administración e ás continxencias que poidan xurdir.
A Estrada, 3 de abril de 2001.
Juan José Fariñas-Ferro Rodríguez
Director xeral da Academia Galega de Seguridade
ORDE do 19 de marzo de 2001 pola que se fixa o prezo de venda ó público de diversas publicacións.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 25/04/2001

A Lei 13/1991, do 9 de decembro, de taxas, prezos e exaccións reguladoras da Comunidade Autónoma de Galicia, no seu artigo 6 sinala a obriga de que os prezos privados sexan fixados polas consellerías correspondentes, logo do informe favorable da Consellería de Economía e Facenda, e publicados no Diario Oficial de Galicia.
Para cumprir este mandato e despois de emitido informe favorable da Consellería de Economía e Facenda, esta consellería,
DISPÓN:
Artigo único.
1. Queda aprobado o prezo de venda ó publico das publicacións editadas por esta consellería que se relacionan no anexo.
2. Estes prezos entenderanse con IVE incluído.
Santiago de Compostela, 19 de marzo de 2001.
Celso Currás Fernández
Conselleiro de Educación e Ordenación
Universitaria
ANEXO
Guía do estudiante: 1.200 pesetas (7,21 euros).
Guía de pasarelas: 1.000 pesetas (6,01 euros).
Guía do sistema universitario de Galicia: 2.000 pesetas (12,02 euros).
Lexislación universitaria: 1.900 pesetas (11,42 euros).
Pronunciamentos do Tribunal Constitucional sobre diversos aspectos da universidade: 2.000 pesetas (12,02 euros).
RESOLUCIÓN do 14 de decembro de 2000, complementaria da do 9 de novembro de 2000, da Dirección Xeral de Relacións Laborais, pola que se lles dá publicidade ás festas laborais de carácter local para o ano 2001, correspondentes ós concellos das catro provincias da Comunidade Autónoma de Galicia.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 08/01/2001

Como consecuencia da modificación das festas laborais de carácter local levada a cabo polos concellos de Bande, O Carballiño e Vilamartín de Valdeorras, da provincia de Ourense e realizadas, por petición dos concellos, as oportunas rectificacións pola Delegación Provincial da Consellería de Xustiza, Interior e Relacións Laborais de Ourense, cómpre face-las correspondentes rectificacións no anexo III Calendario laboral provincia de Ourense,
da antedita resolución, publicada no Diario Oficial de Galicia nº 227, do 23 de novembro de 2000, así:
-Na páxina 15.629, onde di: «6. Bande: 27 de febreiro, Martes de Entroido; 27 de agosto, San Roque», debe dicir: «6. Bande: 27 de febreiro, Martes de Entroido; 20 de agosto San Roque».
-Na páxina 15.630, onde di: «19. Carballiño, O: 28 de febreiro; 17 de setembro», debe dicir: «19. Carballiño, O: 27 de febreiro, Martes de Entroido; 17 de setembro».
-Na páxina 15.631, onde di: «85. Vilamartín de Valdeorras: 23 de abril; 22 de xullo», debe dicir: «85. Vilamartín de Valdeorras: 23 de abril; 23 de xullo».
Santiago de Compostela, 14 de decembro de 2000.
José Vázquez Portomeñe
Director xeral de Relacións Laborais
RESOLUCIÓN do 22 de decembro de 2000, da Dirección Xeral de Xustiza, pola que se lle dá publicidade á suspensión do acordo entre a Administración da Comunidade Autónoma galega e as centrais sindicais UGT, SPJ-USO e CC.OO., con representación entre o persoal da Administración de xustiza destinado nesta comunidade, para a mellora do servicio público da xustiza.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 08/01/2001

Con data do 16 de xuño de 2000 foi asinado un acordo entre a Administración da Comunidade Autónoma galega e as centrais sindicais UGT, SPJ-USO e CC.OO., con representación entre o persoal da Administración de xustiza destinado nesta comunidade, para a mellora do servicio público da xustiza no marco da disposición adicional novena do Real decreto 1616/1989, do 29 de decembro, que tivo publicidade no Diario Oficial de Galicia nº 200, do 16 de outubro de 2000. No punto sexto do acordo prevíase que «... Por variación da regulamentación de calquera orde no réxime xurídico ou sistema retributivo do persoal ó servicio da Administración de xustiza afectado polo presente acordo, quedará este en suspenso con efectividade do mes seguinte á vixencia da nova norma retributiva... ».
Publicado o Real decreto 1909/2000, do 24 de novembro (BOE do 30 de novembro), polo que se fixa o complemento económico dos funcionarios ó servicio da Administración de xustiza, e que derroga o Real decreto 668/1999, con vixencia a partir do 1 de decembro de 2000, producirase a suspensión do acordo asinado a partir do 1 de xaneiro de 2001.
Santiago de Compostela, 22 de decembro de 2000.
Alfonso Rueda de Valenzuela
Director xeral de Administración Local
CORRECCIÓN de erros.-Orde do 27 de novembro de 2000 pola que se conceden os premios para o fomento da recollida de pilas en Galicia.
CONSELLERÍA DE MEDIO AMBIENTE — III. OUTRAS DISPOSICIÓNS — 04/01/2001

Advertidos erros na citada orde, publicada no Diario Oficial de Galicia nº 243, do 18 de decembro, cómpre realiza-la corrección.
Na páxina 16.572, no punto correspondente ós alumnos de terceiro ciclo de educación primaria na provincia de Pontevedra, onde di: «primeiro premio Berta Porto Gómez», ten que dicir: «primeiro premio Romina Sarmiento Boullosa».
RESOLUCIÓN do 5 de decembro de 2000 pola que se inscribe o Centro de Estudios del Camino de Santiago. Sahagún no Rexistro de Entidades de Promoción do Camiño de Santiago.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 04/01/2001

Examinada a solicitude de inscrición no Rexistro de Entidades de Promoción do Camiño de Santiago, presentada polo Centro de Estudios del Camino de Santiago. Sahagún, de data 29 de novembro de 2000.
Visto o Decreto 224/1994, do 2 de xuño, polo que se crea o referido rexistro.
Visto igualmente o informe da Xerencia de Promoción do Camiño de Santiago, emitido de acordo co artigo 3.
Considerando que a solicitude presentada cumpre as normas establecidas no decreto de referencia,
RESOLVO:
Que o Centro de Estudios del Camino de Santiago. Sahagún quede inscrito no Rexistro de Entidades de Promoción do Camiño de Santiago co número 123.
Santiago de Compostela, 5 de decembro de 2000.
Andrés González Murga
Secretario xeral de la Consellería de Cultura,
Comunicación Social y Turismo
ORDE do 26 de decembro de 2000 pola que se conceden axudas para financiar actividades das confederacións e federacións de pais de alumnos e asociacións de pais de alumnos de centros de educación especial.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 04/01/2001

Por Orde do 6 de setembro de 2000 (DOG do 18 de setembro), a Consellería de Educación e Ordenación Universitaria estableceu axudas para financiar actividades das confederacións e federacións de pais de alumnos e asociacións de pais de alumnos de centros de educación especial.
Reunida a comisión prevista no punto oitavo da devandita orde, de acordo coa proposta formulada por ela e de conformidade co punto décimo da orde de referencia,
RESOLVO:
Primeiro.-Concederlles, con cargo á aplicación orzamentaria 07.03.322T.483.0, ás confederacións, federacións e asociacións de pais de alumnos relacionadas no anexo, as axudas que así mesmo se indican.
Segundo.-Modifica-lo prazo de xustificación establecido no punto décimo primeiro da Orde do 6 de setembro de 2000 (DOG do 18 de setembro) e fixar
novo prazo para a xustificación total da axuda ata o día 31 de decembro de 2000.
Santiago de Compostela, 26 de decembro de 2000.
Celso Ramón Currás Fernández
Conselleiro de Educación e
Ordenación Universitaria
Confederación/federación/asociación EE
Total
Confapa Galicia
1.345.415
Congapa
1.575.415
Federación Católica Comarcal de Pais de Alumnos
127.000
Federación Provincial APAS Centros Públicos
675.000
Federación Provincial de APAS (Fapa)
183.000
Federación APAS Centros Ensino Público
293.000
Federación de Asociacións de Pais de Alumnos
165.000
Federación Provincial de APAS As Burgas
305.000
Federación Provincial de APAS de Pontevedra
445.000
Federación Cristiana Provincial APAS
201.000
Federación Comarcal Fanpas Norte
105.000
APA Santiago Apóstol
60.000
APA do CEE Carmen Polo
60.000
APA Infanta Elena
60.000
APA CEE O Pino
60.000
APA Joaquina Otero
60.000
APA La Ilusión del Valle Miñor
60.000
APA do Colexio Juan XXIII
60.000
APA Centro Menela
60.000
APA Centro San Rafael
60.000
APA CEE Saladino Cortizo
60.000
ORDE do 26 de decembro de 2000 pola que se resolve a concesión de axudas para financia-las actividades das asociacións, federacións e confederacións de alumnos.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 04/01/2001

Por Orde do 6 de setembro de 2000 (DOG do 18), esta consellería convocou axudas para financia-las actividades das asociacións, federacións e confederacións de alumnos de centros docentes de niveis non universitarios e de acordo coa proposta realizada pola comisión establecida no punto sexto da dita orde,
RESOLVE:
Primeiro.-Concederlle, con cargo á aplicación orzamentaria 07.03.323A.480.1 á asociación de alumnos Comités Abertos de Estudiantes do IES Pazo da Mercé, das Neves (Pontevedra) unha axuda de 500.000 pesetas.
Segundo.-Modifica-lo prazo de xustificación establecido no punto décimo da Orde do 6 de setembro de 2000 (DOG do 18) e fixar novo prazo para a xustificación total da axuda ata o día 31 de decembro de 2000.
Santiago de Compostela, 26 de decembro de 2000.
Celso Currás Fernández
Conselleiro de Educación e Ordenación Universitaria
DECRETO 302/2000, do 21 de decembro, polo que se declara a urxente ocupación, para efectos de expropiación forzosa, pola Deputación Provincial de Pontevedra, dos bens e dereitos necesarios para a realización das obras do proxecto de PO-9,501, Ribadumia-A Grenla.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 05/01/2001

A Deputación Provincial de Pontevedra, en sesión que tivo lugar o día 29 de setembro de 2000, aprobou o proxecto de PO-9,501, Ribadumia-A Grenla e, na mesma sesión , acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ó abeiro do disposto no artigo 52 da Lei de expropiación forzosa.
A Deputación Provincial de Pontevedra remitiu a documentación complementaria para a correcta tramitación do expediente con data de entrada no rexistro xeral da Consellería de Xustiza, Interior e Relacións Laborais o día 11 de decembro de 2000.
Os bens nos que se concreta a declaración de urxente expropiación están determinados no expediente que se someteu a información pública.
A Dirección Xeral de Urbanismo da Consellería de Política Territorial, Obras Públicas e Vivenda emitiu informe favorable con data do 30 de novembro de 2000.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, porque, segundo sinala a deputación, trátase de mellora-las condicións do denso tráfico de vehículos pesados orixinado pola unión dos polígonos industriais de Ribadumia e Cambados, o que, unido á estreiteza da actual vía, provoca unha situación de gran perigo para o tráfico, o que implica a necesidade de dotalo dun largo mínimo de 7 metros de calzada.
A competencia para a declaración da urxente ocupación correspóndelle ó Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Relacións Laborais e logo de deliberación do Consello da Xunta de Galicia na súa reunión do día vinteún de decembro de dous mil,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, pola Deputación Provincial de Pontevedra para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto PO-9,501, Ribadumia-A Grenla.
Santiago de Compostela, vinteún de decembro de dous mil.
Manuel Fraga Iribarne
Presidente
Antonio Pillado Montero
Conselleiro de Xustiza, Interior e Relacións Laborais
ORDE do 27 de novembro de 2000 pola que se fixa o prezo de venda ó público de diversas publicacións.
CONSELLERÍA DE SANIDADE E SERVICIOS SOCIAIS — III. OUTRAS DISPOSICIÓNS — 05/01/2001

A Lei 13/1991, do 9 de decembro, de taxas, prezos e exaccións reguladoras da Comunidade Autónoma de Galicia, no seu artigo 6 sinala a obriga de que os prezos privados sexan fixados polas consellerías correspondentes, logo de informe favorable da Consellería de Economía e Facenda, e publicados no Diario Oficial de Galicia.
Para cumprir este mandato e despois de emitido informe favorable da Consellería de Economía e Facenda, esta consellería
DISPÓN:
Artigo único.
1. Queda aprobado o prezo de venda ó público das publicacións editadas por esta consellería e que se relacionan no anexo.
2. Estes prezos entenderanse con IVE incluído.
Santiago de Compostela, 27 de novembro de 2000.
José María Hernández Cochón
Conselleiro de Sanidade e Servicios Sociais
ANEXO
Guía de Trabajo y Funcionamiento en el Área Quirúrgica: 7.285 pesetas (43,78 euros).
Guía de Traballo e Funcionamento na Área Cirúrxica: 7.285 pesetas (43,78 euros).
Relatorios do Curso de Especialización en Dereito Sanitario: 6.000 pesetas (36,06 euros).
DECRETO 301/2000, do 21 de decembro, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de trazado da estrada C-543, paso a distinto nivel no Nó de Vidán. (Clave N/AC/90.6.1).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 05/01/2001

Con data do 20 de novembro de 2000, o director xeral de Obras Públicas, por delegación do conselleiro de Política Territorial, Obras Públicas e Vivenda, aprobou o proxecto de trazado da estrada C-543. Paso a distinto nivel no Nó de Vidán. Clave: N/AC/90.6.1.
Os bens e dereitos nos que se concreta a declaración de urxente ocupación aparecen recollidos e valorados no citado proxecto.
A competencia para efectua-la declaración de urxente ocupación tena atribuída a Xunta de Galicia en virtude do artigo segundo do Decreto 156/1982, do 15 de decembro, sobre asunción de transferencias en materia de estradas e a súa asignación á Consellería de Política Territorial, Obras Públicas e Vivenda, considerándose xustificada na referida declaración pola súa incidencia na seguridade vial.
En virtude de todo o exposto e en aplicación do artigo 28.2º do Estatuto de autonomía de Galicia e dos artigos 10 e 52 da Lei de expropiación forzosa, en relación co previsto no artigo 8 da Lei 25/1988, do 29 de xullo, por proposta do conselleiro de Política Territorial, Obras Públicas e Vivenda e logo da deliberación do Consello da Xunta de Galicia na súa reunión do día vinteún de decembro de dous mil,
DISPOÑO:
Artigo único.-Declara-la utilidade pública e a urxente ocupación dos bens e dereitos necesarios e que se concretan no expediente administrativo instruído, para efectos de expropiación no proxecto de trazado na estrada C-543. Paso a distinto nivel no Nó de Vidán. Clave: N/AC/90.6.1.
Santiago de Compostela, vinteún de decembro de dous mil.
Manuel Fraga Iribarne
Presidente
José Cuíña Crespo
Conselleiro de Política Territorial,
Obras Públicas e Vivenda
RESOLUCIÓN do 12 de decembro de 2000, da Secretaría Xeral da Consellería de Educación e Ordenación Universitaria, pola que se emprazan as partes interesadas no recurso contencioso-administrativo 01/0000998/2000, interposto por Colegio Aloya.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 03/01/2001

Recibida na Consellería de Educación e Ordenación Universitaria a providencia da sección primeira da Sala do Contencioso-Administrativo, do Tribunal Superior de Xustiza de Galicia, pola que se admite o recurso contencioso-administrativo 01/0000998/2000, interposto por Colegio Aloya, contra resolución do conselleiro de Educación e Ordenación Universitaria do 1 de setembro de 2000, sobre reclamación de cantidade.
En consecuencia, esta secretaría xeral acordou nesta data e de conformidade co disposto no artigo 64 da Lei do 27 de decembro de 1956, reguladora da xurisdicción contencioso-administrativa, modificada pola Lei 10/1992, do 30 de abril, a remisión do correspondente expediente administrativo á referida sala, o que se notifica para xeral coñecemento a tódalas persoas interesadas no procedemento, e emprázaselles para que poidan comparecer como demandados no recurso no prazo de nove días.
Santiago de Compostela, 12 de decembro de 2000.
Máximo García Serrano
Secretario xeral da Consellería de Educación
e Ordenación Universitaria
ORDE do 11 de decembro de 2000 pola que se autoriza o cesamento de actividades do centro privado Nuestra Señora de la Merced de Ourense.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 03/01/2001

Examinado o expediente incoado polo centro privado Nuestra Señora de la Merced de Ourense, no que se solicita o cesamento de actividades.
Resultando que o dito centro privado obtivo, por Orde do 23 de xuño de 1982, autorización para unha unidade de preescolar.
Vistos o Decreto 133/1995, do 10 de maio (DOG do 22 de maio), sobre autorización de centros docentes privados para impartir ensinanzas de réxime xeral non universitarias e a Orde do 20 de setembro de 1995 (DOG 15 de decembro) que o desenvolve.
Esta consellería, por proposta da Dirección Xeral de Centros e Inspección Educativa,
DISPÓN:
Autoriza-lo cesamento de actividades do centro privado Nuestra Señora de la Merced de Ourense, segundo os datos que se relacionan no anexo da presente orde, quedando nulas e sen ningún efecto as disposicións que autorizan o funcionamento legal do devandito centro.
Contra esta orde, que esgota a vía administrativa, os interesados poderán interpoñer recurso potestativo de reposición perante o conselleiro de Educación e Ordenación Universitaria, no prazo dun mes, a partir do día seguinte ó da súa publicación no Diario Oficial de Galicia, segundo o disposto nos artigos 116 e 117 da Lei 4/1999 (BOE do 14 de xaneiro), de modificación da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo do dous meses perante o Tribunal Superior de Xustiza de Galicia.
Santiago de Compostela, 11 de decembro de 2000.
Celso Currás Fernández
Conselleiro de Educación e Ordenación Universitaria
ANEXO
Provincia de Ourense
Código do centro: 32015591.
Concello: Ourense.
Localidade: Ourense.
Enderezo: Remedios, nº 62.
Denominación: Nuestra Señora de la Merced.
Titular: Mercedes Pérez Pérez.
Autorización do cesamento de actividades do centro.
RESOLUCIÓN do 18 de decembro de 2000 pola que se convoca un curso básico de informática.
ACADEMIA GALEGA DE SEGURIDADE — III. OUTRAS DISPOSICIÓNS — 03/01/2001

Dentro dos programas de actividades que a Academia Galega de Seguridade ten previsto realizar no ano 2001, e conforme as funcións atribuídas pola Lei 4/1992, do 9 de abril, de creación da Academia Galega de Seguridade, anúnciase a realización dun curso básico de informática, que deberá desenvolverse conforme as seguintes bases:
Obxectivos.
O curso ten por obxectivo principal da-los coñecementos mínimos necesarios en materia de informática, para que os policías se familiaricen cos novos medios técnicos de traballo.
Destinatarios.
O curso vai dirixido ós membros dos corpos das policías locais de Galicia e membros da Unidade do C.N.P. adscrita á Comunidade Autónoma de Galicia; e no caso de quedaren prazas vacantes, ós membros do Corpo Nacional de Policía e Garda Civil.
Inscrición.
A inscrición dos participantes será totalmente gratuíta.
Prazas.
O número de prazas que se ofertan en cada curso é de 20.
Solicitudes.
1. O persoal que desexe participar neste curso deberá presentar cuberta a máquina ou con letra moi clara, a instancia que figura no anexo.
2. O prazo para a presentación de instancias rematará o día 15 de xaneiro de 2001, ás 14 horas.
3. As instancias deberán vir asinadas polo xefe do cadro de persoal, ou polo concelleiro de tráfico e seladas; será isto requisito indispensable para ser admitido no curso; o incumprimento deste requisito implicará a non admisión no devandito curso.
4. As instancias deberán enviarse á sede da Academia Galega de Seguridade: avenida da Cultura, s/n, 36680 A Estrada, ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Contido e duración.
O curso realizarase en sesións de tarde, de luns a venres, e nel trataranse, entre outros, os seguintes temas:
a) Informática básica.
b) MS-DOS 6.20.
c) Windows 3.11.
d) WordPerfect 6.1.
Datas.
O curso terá lugar do 5 ó 23 de febreiro de 2001, e en horario de 16 a 18 horas.
Relación de admitidos.
A relación de admitidos publicarase o día 29 de xaneiro de 2001 no taboleiro de anuncios da Academia Galega de Seguridade, ou ben poden confirma-la súa asistencia chamando ó teléfono 986 59 00 21.
Lugar.
O curso desenvolverase na aula de informática da Academia Galega de Seguridade, sita na avenida da Cultura, s/n, 36680 A Estrada.
Certificado de asistencia e aproveitamento.
Ó remate do curso entregaráselles un certificado de asistencia e aproveitamento a aquelas persoas que acrediten a súa participación continuada a el e superen unha proba de coñecementos.
Modificacións.
A Academia Galega de Seguridade poderá modifica-lo desenvolvemento do curso para adaptalo ás necesidades da Administración e ás continxencias que poidan xurdir.
A Estrada, 18 de decembro de 2000.
Juan José Fariñas-Ferro Rodríguez
Director xeral da Academia Galega de Seguridade